Streepkopkanarie

Die Streepkopkanarie (Crithagra gularis) is 'n saadvretertjie wat algemeen van die suidkus tot die subtrope van suidelike Afrika voorkom. Hulle is standvoëls in boomveld, ruigtes en struikgewas, veral teen rante of in heuwelagtige gebiede, waar hulle dikwels op aalwyne gesien word. Die voël is 15 cm groot en weeg 12 - 25 gram. In Engels staan dit as die Streaky-headed seedeater bekend.

Taksonomie
duimnael|links|C. g. humilis vreet aan die vye van 'n besemtrosvy, Wes-Kaap
duimnael|links|C. g. endemion vreet die saadjies van die uitheemse rooigomboom in Pietermaritzburg
The streepkopkanarie is voorheen in the genus Serinus geplaas, maar filogenetiese ontleding van die mitochondriale en selkern-genoomsekwensies het aangedui dat voorgenoemde genus polifileties was. Die genus is gevolglik onderverdeel en 'n aantal spesies, waaronder die streepkopkanarie, is in die herrese genus Crithagra geplaas.

Vyf subspesies word aanvaar, wat hoofsaaklik van mekaar verskil in die kleurskakering van die rug- en borskant. C. g. humilis van die suidwestelike Kaap het 'n donkerder veredos en onduidelik gestreepte rugkant.

 C. g. benguellensis (Reichenow, 1904) — n Namibië, s Angola
 C. g. endemion (Clancey, 1952) — Lesotho, Eswatini, o Suid-Afrika, s Mozambiek
 C. g. gularis (Smith, A, 1836) — n Suid-Afrika, sw Botswana, s Zimbabwe
 C. g. humilis (Bonaparte, 1850) — s Suid-Afrika
 C. g. mendosa (Clancey, 1966) — nw Botswana, Zimbabwe, sentraal-Mosambiek, s Zambië

Sekere outoriteite beskou die Wes-Afrikaanse saadvretertjie (Crithagra canicapilla) as 'n verdere subspesie. C. (g.) elgonensis, 'n geïsoleerde takson wat ylverspreid in die droë oos-Ugandese boomveld en weer te Elgonberg in Kenia voorkom, kan op sy beurt weer by die Wes-Afrikaanse saadvretertjie of Streepborssaadvretertjie (Crithagra striatipectus) gereken word.

Beskrywing
Hierdie saadvretertjie is 13–14 cm lank. Die volwassene het 'n bruin rugkant met 'n paar dowwe strepe en 'n eenvormige bruin kruis. Die kroon is fyn met wit gestreep, die gesig donker met 'n wit supersilium (d.w.s. streep bo-oor oog) en ken. Die borskant is warm dofgeel. Die geslagte is soortgelyk, maar sommige wyfies toon effense borsstrepies. Die jongeling het minder kopstrepe, 'n dowwe supersilium, swaarder strepe oor die rugkant en swaar strepe op die liggrys borskant.

Verspreiding, habitat en broeiplek
Die habitat is oop boom- of struikveld, insluitend savanne, boorde en tuine. Dit bou 'n kompakte koppie-vormige nes in struikgewas.

Gedrag
Alhoewel dit dikwels in pare opgemerk word, kan dit ook meer gemeensaam wees en aansienlike swerms van hul eie of saam met ander kanarie-spesies vorm. Hulle vreet sagte vruggies, kruidsade en blomknoppe, en vang soms ook insekte. Groot swerms kan skade aanrig aan sonneblom, manna en ander graangewasse. 

Dis 'n onopvallende vink wat dikwels binne in bosse sit. Die roep is 'n sagte tsiii, en die sang 'n whit-tjie-tjie-tjie-tja tja tja tja tjip, afgewissel met nabootsing van ander spesies. Alternatiewelik word 'n twieu twieu tirrierrit-tienk in 'n vertoonvlug geuiter.

 Sien ook 
 Alfabetiese lys van Suid-Afrikaanse voëls
 Lys van Suid-Afrikaanse voëls (gegroepeer)
 Lys van Suider-Afrikaanse voëls volgens wetenskaplike name

 Bron 
 Sasol Voëls van Suider-Afrika. Struik Nature. Vierde Uitgawe 2011. 

Verwysings

 Eksterne skakel 
 http://avibase.bsc-eoc.org/species.jsp?lang=EN&avibaseid=2F04BFC523DB9870

Kategorie:Kanaries, vinke en streepkoppies